‘Wit olifant’-hospitaal kos nou al R733 miljoenDie AngloGold Ashanti-hospitaal in Mei 2021 (Foto: GautengProvince/Twitter) Die totale koste van opknapping aan die Ashanti-hospitaal in die verre Wes-Rand beloop nou al R733 miljoen, insluitend die boukoste van R588,5 miljoen en mediese toerusting wat vir R144,4 miljoen aangekoop is. Jack Bloom, die DA se woordvoerder vir gesondheid, sê dié bedrae is onthul in die spesiale ondersoekeenheid (SOE) se verslag oor die regering se Covid-19-spandering wat gister vrygestel is. Volgens die SOE is ses van die kontrakteurs onreëlmatig deur die Gautengse departement van infrastruktuurontwikkeling aangestel. Hulle is aangestel sonder ŉ kontrakbedrag, sonder enige inligting oor hoeveelhede en sonder ŉ omvang van die werk wat gedoen moet word. “Werk aan die hospitaal het in April 2020 begin nog voor die koste en pryse goedgekeur is. Alhoewel die opknappingsbegroting R50 miljoen was, het dit raaiselagtig verhoog tot meer as R500 miljoen.” Die hospitaal is deur die AngloGold Ashanti-mynmaatskappy beskikbaar gemaak, maar geld is daarop spandeer nog voor ŉ wettige oordrag van die eiendom na die Gautengse provinsiale regering gemaak is. Daar moes 175 hoësorgbeddens wees vir Covid-19-pasiënte, maar die hospitaal is in Mei verlede jaar slegs gedeeltelik oopgemaak en het slegs agt ernstige siek Covid-19-pasiënte behandel. “Werk aan hierdie hospitaal is nog steeds nie heeltemal afgehandel nie en die SOE beveel aan dat alle betalings vir die opknapping opgeskort moet word. Na my mening moet verdere betaling aan personeel en toerusting ook opgeskort word. Dit was ŉ monumentale fout om soveel geld aan ŉ hospitaal te spandeer wat so ver van groot bevolkingsentra geleë is. Ons kan meer lewens red deur geld te spandeer aan bestaande hospitale wat Covid-19-pasiënte moet behandel,” het Bloom bygevoeg. Hy meen die SOE het ŉ uitstekende werk gedoen om grootskaalse korrupsie met dié projek te onthul. “Daar moet nou ook politieke aanspreeklikheid wees en strafregtelike aanklagte teen almal wat geïmpliseer word in dié reusagtige vermorsing van geld.”